CELEX: 62014CN0077
Language: fi
Date: 2014-02-12 00:00:00
Title: Asia C-77/14: Kanne 12.2.2014 – Euroopan komissio v. Helleenien tasavalta

7.4.2014   
            
            
               FI
            
            
               Euroopan unionin virallinen lehti
            
            
               C 102/25
            
         Kanne 12.2.2014 – Euroopan komissio v. Helleenien tasavalta
   (Asia C-77/14)
   2014/C 102/35
   Oikeudenkäyntikieli: kreikka
   
      Asianosaiset
   
   
      Kantaja: Euroopan komissio (asiamiehet: B. Stromsky ja A. Markoulli)
   
      Vastaaja: Helleenien tasavalta
   
      Vaatimukset
   
   
               —
            
            
               On todettava, ettei Helleenien tasavalta ole noudattanut valtiontuesta SA.26117 – C 2/10 (ex NN 62/09), jota Kreikka on myöntänyt Alouminion tis Ellados A.E.:lle, 13.7.2011 annetun komission päätöksen K(2011) 4916 lopullinen (1) 2–4 artiklan ja Euroopan unionin toiminnasta tehdyn sopimuksen mukaisia velvoitteitaan, koska se ei ole toteuttanut määräajassa kaikkia tarvittavia toimenpiteitä kyseisen päätöksen 1 artiklan mukaan laittomaksi ja sisämarkkinoille soveltumattomaksi katsotun valtiontuen maksamiseksi takaisin sekä joka tapauksessa ei ole antanut komissiolle riittäviä tietoja kyseisen päätöksen 4 artiklan mukaisesti toteuttamistaan toimenpiteistä.
            
         
               —
            
            
               Helleenien tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Komission kanteen kohteena on Helleenien tasavallan laiminlyönti panna täytäntöön komission päätös, joka koskee Alouminion A.E. -yritykselle myönnettyä laitonta valtiontukea, joka Dimosia Epiheirisi Ilektrismoun (DEI) on perittävä takaisin.
   Komissio painottaa, että Kreikan oli varmistettava päätöksen täytäntöönpano neljän kuukauden kuluessa sen tiedoksi antamisesta. Päätös annettiin tiedoksi 14.7.2011 eikä komissio ole pidentänyt päätöksen täytäntöönpanoaikaa. Näin ollen määräaika, jossa päätöstä oli noudatettava, on muodollisesti päättynyt 14.11.2011.
   Komissio muistuttaa, että unionin tuomioistuimen vakiintuneen oikeuskäytännön mukaan ainoa oikeuttamisperuste, jonka jäsenvaltio voi esittää jäsenyysvelvoitteiden noudattamatta jättämistä koskevaa kannetta vastaan, jonka komissio nostaa Euroopan unionin toiminnasta tehdyn sopimuksen 108 artiklan 2 kohdan nojalla, on se, että päätöstä on täysin mahdotonta panna täytäntöön asianmukaisesti.
   Käsiteltävässä asiassa Kreikan viranomaiset eivät kuitenkaan ole koskaan esittäneet täytäntöönpanon täydellistä mahdottomuutta koskevaa argumenttia. Ne ovat sitä vastoin alusta lähtien ilmaisseet halunsa panna päätös täytäntöön mahdollisimman nopeasti. Komissio huomauttaa kuitenkin, että tämän kanteen nostamiseen mennessä Kreikan viranomaiset eivät ole ryhtyneet mihinkään toimeen, joka merkitsisi edes päätöksen osittaista täytäntöönpanoa.
   Komissio huomauttaa lisäksi, että DEI:n Alouminion AE:tä vastaan hakeman tuen määrän suuruisen maksamismääräyksen täytäntöönpanoa lykättiin Monomelous Protodikeiou Athinonin ratkaisulla. Komission mukaan kyseinen kansallinen tuomioistuin ei lykätessään maksamismääräyksen soveltamista ottanut huomioon unionin tuomioistuimen vakiintuneessa oikeuskäytännössä asetettuja edellytyksiä Euroopan unionin oikeuden täytäntöönpanemiseksi tehdyn kansallisen toimen täytäntöönpanon lykkäämiselle (2).
   Komissio katsoo, että Kreikka ei ole ryhtynyt päätöksen täytäntöönpanon edellyttämiin toimiin sen ratkaisun mukaisesti, josta komission yksiköt ja toimivaltaiset kreikkalaiset viranomaiset olivat keskustelleet, eikä millään muullakaan soveltuvalla keinolla.
   
      (1)  EUVL L 166, 27.6.2012, s. 83.
   
      (2)  Yhdistetyt asiat C-143/88 ja C-92/89, Zuckerfabrik Süderdithmarschen A.G. ym., tuomio 21.2.1991 ja asia C-465/93, Atlanta Fruchthandelsgesellschaft mbH ym., tuomio 9.11.1995.